ליגת ה-NBA בדרך לסיום העונה הסדירה והערב (ראשון) קיבלנו דרמה אדירה, בסיומה אטלנטה הוקס חגגה על חשבון מילווקי החסרה הודות לסל ניצחון של טריי יאנג הצעיר הנפלא, שהתעורר בדיוק לרגעי ההכרעה. לאחר מכן, דאלאס המאכזבת רשמה ניצחון חוץ נאה על אוקלהומה של ווסטברוק וג’ורג’.
19 שניות לסיום אלכס לין תפר שלשה גדולה והמשחק הלך להארכה, בה סטרלינג בראון עוד העניק לבאקס יתרון 1.1 לסיום, אולם יאנג המצוין (12 נקודות, 16 אסיסטים) קלע עם הבאזר ונתן להוקס ניצחון 28 מפתיחת העונה לעומת 49 הפסדים. מאידך, הראשונה במזרח שהופיעה ללא הכוכב הגדול, יאניס אנטטוקומפו, בתוספת אריק בלדסו וכריס מידלטון קיבלו משחק מצוין מבראון (29 נקודות ו-9 ריבאונדים), אך גם זה לא עזר מול ההוקס העיקשים, שנהנו ממשחק משובח של ג’סטין אנדרסון (24 נקודות ו-12 ריבאונדים). ג’ון קולינס ואלכס לן הוסיפו 23 נקודות כל אחד למנצחת המאושרת.
גם כאן הייתה דרמה – ג’רמי גראנט שנמצא בעונה טובה העניק למארחת יתרון נקודה, אולם המילה האחרונה הייתה של דוייט פאוול עם דאנק מהדהד, כשראיין ברוקהוף האוסטרלי קבע את תוצאת המשחק מהקו. טריי בורק שהגיע מהניקס הוליך את המאבריקס עם 25 נקודות בדרך לניצחונם ה-30 מול 46 הפסדים. מאידך, הת’אנדר קיבלו 27 נקודות מפול ג’ורג’ ועוד 25 של ראסל ווסטברוק, אך ללא הועיל וירדו למאזן 33:44 במקום השמיני במערב על רקע מאבקי המיקום לקראת הפלייאוף המסקרן.